Mahsulot sifatini oshirishga munosib hissa qoʻshgan mutaxassislar va korxonalarni ragʻbatlantirish chora-tadbirlari toʻgʻrisida
(resolution, 2026-04-04)

Respublikada texnik jihatdan tartibga solish sohasida faoliyat yuritayotgan mutaxassislarning oʻz kasbiga boʻlgan sadoqatini yanada yuksaltirish, mahsulot sifatini oshirish, raqobatbardosh hamda eksportbop mahsulotlarni ishlab chiqarishni qoʻllab-quvvatlash, shuningdek, soha rivojiga munosib hissa qoʻshib kelayotgan mutaxassislar va korxonalarni ragʻbatlantirish maqsadida Vazirlar Mahkamasi qaror qiladi: 1. Vazirlar Mahkamasi huzuridagi Oʻzbekiston texnik jihatdan tartibga solish agentligi (keyingi oʻrinlarda — Agentlik) va Oʻzbekiston Savdo-sanoat palatasining har yili: 20-may — “Butunjahon metrologiya kuni” (World Metrology day) munosabati bilan soha xodimlarini “Eng yaxshi metrolog” mukofoti bilan; 14-oktabr — “Butunjahon standartlar kuni” (World Standards Day) munosabati bilan soha xodimlarini “Yil standartchisi” mukofoti bilan; noyabr oyining ikkinchi payshanbasida “Butunjahon sifat kuni” (World Quality Day) munosabati bilan korxonalarni “Sifat sohasidagi yutuqlari uchun” mukofoti bilan taqdirlash; ragʻbatlantirish bilan bogʻliq xarajatlarni Agentlikning budjetdan tashqari mablagʻlari hamda qonunchilikda taqiqlanmagan boshqa manbalar hisobidan amalga oshirish toʻgʻrisidagi takliflariga rozilik berilsin. 2. Quyidagilarni nazarda tutuvchi: “Eng yaxshi metrolog” mukofoti bilan taqdirlash tartibi toʻgʻrisidagi nizom 1-ilovaga muvofiq: nominatsiyalar va mukofotni berish mezonlari; mukofotga nomzodlarni koʻrsatish va mukofotni topshirish toʻgʻrisida qaror qabul qilish hamda tanlov gʻoliblarini taqdirlash tartiblari; “Yil standartchisi” mukofoti bilan taqdirlash tartibi toʻgʻrisidagi nizom 2-ilovaga muvofiq: nominatsiyalar va mukofotni berish mezonlari; mukofotga nomzodlarni koʻrsatish va mukofotni topshirish toʻgʻrisida qaror qabul qilish hamda tanlov gʻoliblarini taqdirlash tartiblari; “Sifat sohasidagi yutuqlari uchun” mukofoti bilan taqdirlash tartibi toʻgʻrisidagi nizom 3-ilovaga muvofiq: nomzod tashkilotlarning saralash bosqichlarini muvofiqlashtirish; taqdirlash marosimini tashkil etish va oʻtkazish tartibi; Mahsulot sifatini oshirishga munosib hissa qoʻshgan mutaxassislar va korxonalarni mukofotlash boʻyicha tanlov komissiyasi (keyingi oʻrinlarda — Tanlov komissiyasi) tarkibi 4-ilovaga muvofiq tasdiqlansin hamda Agentlik uning ishchi organi sifatida belgilansin. 3. Quyidagilar Tanlov komissiyasining vazifalari etib belgilansin: nomzod mutaxassislar yoki korxonalarni saralash bosqichlarini oʻtkazish sanasi va joyini belgilash hamda boshqa tashkiliy masalalarni hal qilish; saralash bosqichlarining ushbu qaror bilan tasdiqlanayotgan Nizomlar talablariga muvofiq oʻtkazilishini taʼminlash; saralash bosqichlari oʻtkazilishi va ularning natijalarini ommaviy axborot vositalarida yoritib borish. 4. Agentlik, Oʻzbekiston Savdo-sanoat palatasi, Oʻzbekiston Milliy teleradiokompaniyasi, Oʻzbekiston Milliy axborot agentligi va boshqa ommaviy axborot vositalariga ushbu tanlovlarni keng yoritib borish tavsiya etilsin. 5. Ushbu qarorning bajarilishini nazorat qilish Vazirlar Mahkamasi huzuridagi Oʻzbekiston texnik jihatdan tartibga solish agentligi direktori A.R. Jumanazarov zimmasiga yuklansin. 1. Ushbu Nizom Oʻzbekiston Respublikasida “Eng yaxshi metrolog” tanlovini oʻtkazish tartibini belgilaydi. 2. “Eng yaxshi metrolog” mukofoti metrologiya sohasida faoliyat yuritayotgan malakali mutaxassislarning jamiyat va davlat oldidagi xizmatlarini eʼtirof etadi. 3. “Eng yaxshi metrolog” mukofoti gʻoliblari maxsus mukofot nishoni va diplom bilan taqdirlanadi. Mukofot nishoni yuqori badiiy va kolleksion qiymatga ega, ogʻirligi 1 kg dan kam boʻlmagan, nikel qoplamali, tilla rangdan foydalangan holda tayyorlangan bezakli shakl (dekorativ figura) boʻlib, unda tanlov yili va “Eng yaxshi metrolog” soʻzlari koʻrsatilgan boʻladi. Mukofot nishonining oʻlchamlari va shakli Vazirlar Mahkamasining qarori bilan tashkil etilgan Mahsulot sifatini oshirishga munosib hissa qoʻshgan mutaxassislar va korxonalarni mukofotlash boʻyicha tanlov komissiyasi (keyingi oʻrinlarda — Tanlov komissiyasi) qarori bilan belgilanadi. 4. Tanlovni oʻtkazish bilan bogʻliq xarajatlar Vazirlar Mahkamasi huzuridagi Oʻzbekiston texnik jihatdan tartibga solish agentligining (keyingi oʻrinlarda — Agentlik) budjetdan tashqari mablagʻlari hisobidan amalga oshiriladi. 5. Tanlov toʻgʻrisidagi maʼlumotlar har yili 10-martga qadar Agentlik hamda Oʻzbekiston milliy metrologiya institutining rasmiy veb-saytlarida va ijtimoiy tarmoqlarda eʼlon qilinadi. 6. “Eng yaxshi metrolog” mukofoti uchun tanlov quyidagi nominatsiyalar boʻyicha oʻtkaziladi: ilmiy metrologiya yoʻnalishidagi eng yaxshi metrolog; amaliy metrologiya yoʻnalishidagi eng yaxshi metrolog; eng yaxshi yosh metrolog. 7. Tanlovning bir nechta nominatsiyalari boʻyicha bir talabgor va (yoki) daʼvogarlar guruhini taqdirlashga yoʻl qoʻyilmaydi. 8. Quyidagilar “Eng yaxshi metrolog” mukofotini berishning asosiy mezonlari hisoblanadi: mamlakat sanoati rivojlanishining asosiy omili sifatida metrologiya sohasini rivojlantirishga qoʻshgan hissasi; metrologiya yoʻnalishida, taʼlim faoliyati va ijtimoiy ahamiyatga ega boʻlgan faoliyati natijadorligi. 9. “Eng yaxshi metrolog” mukofoti nominatsiyalari quyidagi yoʻnalishlarga muvofiq beriladi: a) “Ilmiy metrologiya yoʻnalishidagi eng yaxshi metrolog” nominatsiyasiga: innovatsion, yuqori texnologiyali, shu jumladan, metrologiya sohasida import oʻrnini bosuvchi yuqori aniqlikdagi zamonaviy oʻlchash vositalarini ishlab chiqqani uchun; yangi turdagi oʻlchashlarni bajarish, oʻlchash vositalarini kalibrlash va qiyoslash uslubiyotlarini ishlab chiqib, amaliyotga joriy etgani uchun; ilmiy izlanishlar, innovatsion yutuqlar va metrologiya sohasidagi ilmiy maqolalar hamda ixtirolar boʻyicha amalga oshirgan ilmiy ishlari eʼtirof etilgani uchun; b) “Amaliy metrologiya yoʻnalishidagi eng yaxshi metrolog” nominatsiyasiga: ijtimoiy sohada yangi turdagi oʻlchashlarni joriy etgani uchun; ishlab chiqarish, sanoat va xizmat koʻrsatish sohalarida metrologiya talablarini samarali joriy etgani uchun; xalqaro darajada metrologik tekshiruvlarni, jumladan, oʻlchash vositalarini kalibrlash, laboratoriyalararo solishtirish va oʻlchashlarni amalga oshirgani uchun; sanoat tarmoqlarida kalibrlashni keng joriy etgani uchun; raqamli iqtisodiyot sohasida standartlarni ishlab chiqqani uchun; metrologiya sohasida oʻlchashlar va uning natijalarini raqamlashtirishni joriy etgani uchun; v) “Eng yaxshi yosh metrolog” nominatsiyasiga: metrologiya sohasida Oʻzbekiston Respublikasi Oliy taʼlim, fan va innovatsiyalar vazirligi huzuridagi OAK tomonidan tavsiya etilgan xalqaro jurnallarda ilmiy maqolalar eʼlon qilgani uchun; metrologiya sohasida Oʻzbekiston Respublikasining milliy standartlarini ishlab chiqqani uchun; ilmiy-innovatsion texnologiyalar yoki startap loyihalarni ishlab chiqqani uchun. “Eng yaxshi yosh metrolog” nominatsiyasi metrologiya sohasida ilmiy va amaliy faoliyat yurituvchi 40 yoshgacha boʻlgan mutaxassisga, uning ilmiy darajasi, ilmiy unvoni va tashkilotdagi lavozimidan qatʼi nazar beriladi. 10. Nominatsiyalar boʻyicha gʻoliblar Tanlov komissiyasi tomonidan aniqlanadi. 11. Vazirliklar va idoralar, jamoat birlashmalari, oliy taʼlim muassasalari, ilmiy-tadqiqot muassasalari, tadbirkorlik subyektlari va jismoniy shaxslar tanlovga nomzodlar koʻrsatish huquqiga ega. 12. Talabgor har yili 10-aprelga qadar Agentlik va Oʻzbekiston milliy metrologiya institutining rasmiy veb-saytlarida eʼlon qilingan taqdim etilishi lozim boʻlgan hujjatlar toʻplamini ushbu Nizomga 1-ilovada keltirilgan “Eng yaxshi metrolog” mukofoti uchun tanlovda ishtirok etish boʻyicha ariza bilan birga Tanlov komissiyasi kotibiga taqdim etadi. 13. Tanlov ushbu Nizomga 2-ilovaga muvofiq “Eng yaxshi metrolog” mukofoti bilan taqdirlash sxemasi asosida oʻtkaziladi. Hujjatlarni qabul qilish muddati yakunlangandan soʻng Tanlov komissiyasi kotibi har yili 20-aprelga qadar barcha talabgorlarning nominatsiyalar boʻyicha roʻyxatini shakllantiradi hamda ularning hujjatlar toʻplamini Tanlov komissiyasiga taqdim etadi. 14. Tanlov komissiyasi har yili 5-mayga qadar talabgorlar uchun arizalar va ularga ilova qilingan hujjatlar toʻplamini mezonlar asosida koʻrib chiqadi. Koʻrib chiqish natijalari boʻyicha Tanlov komissiyasi tomonidan 15-mayga qadar qaror qabul qilinadi. 15. Tanlov komissiyasi tomonidan arizalarni koʻrib chiqishda ochiqlik va oshkoralik prinsiplariga amal qilinadi. 16. Tanlov gʻolibi ochiq ovoz berish orqali koʻpchilikning ovozi bilan aniqlanadi. Ovoz berish, agar unda aʼzolarning kamida uchdan ikki qismi ishtirok etgan taqdirda, haqiqiy hisoblanadi. 17. Talabgorlarning umumiy natijalari teng boʻlib qolgan taqdirda Tanlov komissiyasi raisi hal qiluvchi ovozga ega boʻladi. 18. Hujjatlarni koʻrib chiqishda manfaatlar toʻqnashuviga yoʻl qoʻyilmaydi. 19. Mukofotga munosib deb topilgan talabgorlar mukofotni tantanali topshirish marosimiga qadar jamoatchilikka eʼlon qilinmaydi. 20. Tanlov gʻoliblari har yili 20-may arafasida Agentlik direktori (yoki uning topshirigʻiga binoan boshqa masʼul shaxslar) tomonidan tantanali tarzda mukofotlanadi va ular toʻgʻrisidagi maʼlumotlar Agentlikning rasmiy veb-saytidagi mukofotlanganlar reyestriga kiritiladi. Tanlov komissiyasi bilan kelishilgan holda, manfaatdor tashkilotlar taqdirlash marosimi davomida tanlov gʻoliblari va mukofotga talabgorlarga qoʻshimcha mukofotlarni (diplomlar, sertifikatlar, koʻkrak nishonlari, esdalik sovgʻalari, grantlar va boshqalar) topshirishlariga ruxsat beriladi. 21. Saralash tadbirlarining adolatli, ochiq va oshkora oʻtkazilishi uchun Agentlik masʼul hisoblanadi. 22. Ushbu Nizom talablari buzilishi boʻyicha kelib chiqadigan nizolar qonunchilik hujjatlarida belgilangan tartibda hal etiladi. 23. Talabgorlar Tanlov komissiyasining mukofotni berish toʻgʻrisidagi qaroridan norozi boʻlgan hollarda qonunchilik hujjatlarida belgilangan tartibda shikoyat qilishi mumkin. 1. Ushbu Nizom Oʻzbekiston Respublikasida “Yil standartchisi” tanlovini oʻtkazish tartibini belgilaydi. 2. “Yil standartchisi” mukofoti standartlashtirish boʻyicha yuqori malakali mutaxassislarning jamiyat va davlat oldidagi xizmatlarini eʼtirof etadi. Mukofot bir ishtirokchiga yoki ishtirokchilar guruhiga berilishi mumkin. 3. “Yil standartchisi” mukofoti gʻoliblari maxsus mukofot nishoni va diplom bilan taqdirlanadi. Mukofot nishoni yuqori badiiy va kolleksion qiymatga ega, ogʻirligi 1 kg dan kam boʻlmagan, nikel qoplamali, tilla rangdan foydalangan holda tayyorlangan bezakli shakl (dekorativ figura) boʻlib, unda tanlov yili va “Yil standartchisi” soʻzlari koʻrsatilgan boʻladi. Mukofot nishonining oʻlchamlari va shakli Vazirlar Mahkamasining qarori bilan tashkil etilgan Mahsulot sifatini oshirishga munosib hissa qoʻshgan mutaxassislar va korxonalarni mukofotlash boʻyicha tanlov komissiyasi (keyingi oʻrinlarda — Tanlov komissiyasi) qarori bilan belgilanadi. 4. Tanlovni oʻtkazish bilan bogʻliq xarajatlar Vazirlar Mahkamasi huzuridagi Oʻzbekiston texnik jihatdan tartibga solish agentligining (keyingi oʻrinlarda — Agentlik) budjetdan tashqari mablagʻlari hisobidan amalga oshiriladi. 5. Tanlov toʻgʻrisidagi maʼlumotlar har yili 15-avgustga qadar Agentlik hamda Oʻzbekiston standartlar institutining rasmiy veb-saytlarida va ijtimoiy tarmoqlarda eʼlon qilinadi. 6. “Yil standartchisi” mukofoti uchun tanlov quyidagi nominatsiyalar boʻyicha oʻtkaziladi: Iqtisodiy va ijtimoiy ahamiyatga ega standartlarni ishlab chiqishga qoʻshgan amaliy hissasi uchun; Korxonalarda (tashkilotlarda) standartlashtirish xizmatini tashkil etish va uning faoliyatiga qoʻshgan amaliy hissasi uchun; Standartlashtirish sohasi va aniq fanlar yoʻnalishida taʼlim faoliyatiga qoʻshgan hissasi uchun; Standartlashtirishning ilmiy-metodik asoslarini ishlab chiqishga qoʻshgan hissasi uchun; Mahalliy standartlashtirishni rivojlantirishga qoʻshgan katta hissasi uchun; Eng yosh standartchi. 7. Tanlovning bir nechta nominatsiyalari boʻyicha bir talabgor va (yoki) daʼvogarlar guruhini taqdirlashga yoʻl qoʻyilmaydi. 8. Quyidagilar “Yil standartchisi” mukofotini berishning asosiy mezonlari hisoblanadi: mamlakat ijtimoiy-iqtisodiy rivojlanishining asosiy omili sifatida standartlashtirish sohasini rivojlantirish hamda standartlashtirish boʻyicha xalqaro va mintaqaviy tashkilotlarda Oʻzbekiston Respublikasining milliy manfaatlarini ifoda etishga katta hissa qoʻshgani; standartlashtirish sohasi va aniq fanlar yoʻnalishida, taʼlim faoliyati va ijtimoiy ahamiyatga ega boʻlgan faoliyati jamoatchilik tomonidan eʼtirof etilgani. 9. “Yil standartchisi” mukofoti nominatsiyalari quyidagi yoʻnalishlarga muvofiq beriladi: a) “Iqtisodiy va ijtimoiy ahamiyatga ega standartlarni ishlab chiqishga qoʻshgan amaliy hissasi uchun” nominatsiyasiga: raqamli iqtisodiyot sohasida standartlarni ishlab chiqqani uchun; innovatsion, yuqori texnologiyali, raqobatbardosh mahsulotlar ishlab chiqarish va tarqatilishini, shu jumladan, sohada import oʻrnini bosuvchi ishlab chiqarishni taʼminlaydigan standartlarni ishlab chiqqani uchun; standartlarni, milliy loyihalarni, davlat, shu jumladan, respublika maqsadli dasturlarini, sanoatni, mamlakat iqtisodiyotini modernizatsiya qilishga qaratilgan milliy va tarmoqlararo strategik rejalashtirish hujjatlarini ishlab chiqqani uchun; ijtimoiy sohada yuqori samarali standartlarni ishlab chiqqani uchun; texnik reglamentlar talablari bajarilishini taʼminlaydigan milliy standartlarni ishlab chiqqani uchun; b) “Korxonalarda (tashkilotlarda) standartlashtirish xizmatini tashkil etish va uning faoliyatiga qoʻshgan amaliy hissasi uchun” nominatsiyasiga: korxonada (tashkilotda) standartlashtirish xizmatini yaratish (qayta tiklash) va barqaror ishlashini taʼminlagani uchun; standartlashtirish xizmatining milliy, davlatlararo va xalqaro standartlashtirish ishlarida, shu jumladan, standartlashtirish metodologiyasini ishlab chiqishda faol ishtirok etgani uchun; tashkilotga innovatsion standartlarni tezkor joriy etgani uchun; standartlarning yagona axborot bazasini, shuningdek, standartlashtirish boʻyicha maʼlumotnoma-metodik adabiyotlar hamda raqamlashtirishni hisobga olgan holda belgilangan normativ-texnik hujjatlar fondini toʻldirishga tizimli yondashuvni ishlab chiqqani uchun; v) “Standartlashtirish sohasi va aniq fanlar yoʻnalishida taʼlim faoliyatiga qoʻshgan hissasi uchun” nominatsiyasiga: standartlashtirish masalalarida kadrlar malakasini oshirish va kasbiy qayta tayyorlashning uzluksiz jarayonini tashkil etgani uchun; standartlashtirish boʻyicha taʼlim berish faoliyatini amalga oshirgani uchun; ommaviy axborot vositalarida standartlashtirish mavzusida oʻquv dasturlari va nashrlarni tayyorlash boʻyicha chiqishlar qilgani uchun; soʻnggi besh yilda nashr etilgan standartlashtirish asoslarini va aniq fanlarni ochib beruvchi oʻquv majmualari, darsliklar, oʻquv qoʻllanmalari va medialoyihalarni yaratgani uchun; g) “Standartlashtirishning ilmiy-metodik asoslarini ishlab chiqishga qoʻshgan hissasi uchun” nominatsiyasiga: standartlashtirishning ilmiy va metodik asoslarini, shu jumladan, 05.02.04 — “Standartlashtirish va mahsulotlar sifatini boshqarish” ixtisosligi boʻyicha dissertatsiya himoyasi bilan tasdiqlangan ilmiy ishlari uchun; mamlakatni ijtimoiy-iqtisodiy rivojlantirish va xalqaro integratsiyaning eng muhim elementlaridan biri sifatida standartlashtirishni rivojlantirishga qoʻshgan ulkan hissasi uchun; soʻnggi besh yil davomida standartlashtirishning ilmiy-metodik asoslarini ishlab chiqishga qaratilgan ilmiy monografiyalar, turkum maqolalar eʼlon qilgani uchun; d) “Mahalliy standartlashtirishni rivojlantirishga qoʻshgan katta hissasi uchun” nominatsiyasiga: standartlashtirish boʻyicha texnik qoʻmita faoliyatini yuritishda faol ishtirok etayotgan, uning samaradorlik koʻrsatkichlariga qoʻshgan salmoqli hissasi; jamoatchilik tomonidan eʼtirof etilgan standartlashtirish sohasidagi xizmati va ijtimoiy ahamiyatga ega taʼlim faoliyati uchun; e) “Eng yosh standartchi” nominatsiyasiga: standartlashtirish sohasida Oʻzbekiston Respublikasi Oliy taʼlim, fan va innovatsiyalar vazirligi huzuridagi OAK tomonidan tavsiya etilgan xalqaro jurnallarda ilmiy maqolalar eʼlon qilgani uchun; Oʻzbekiston Respublikasining milliy standartlarini ishlab chiqqani uchun; ilmiy-innovatsion texnologiyalar yoki startap loyihalarni ishlab chiqqani uchun. “Eng yosh standartchi” nominatsiyasi standartlashtirish sohasida ilmiy va amaliy faoliyat yurituvchi 40 yoshgacha boʻlgan mutaxassisga, uning ilmiy darajasi, ilmiy unvoni va tashkilotdagi lavozimidan qatʼi nazar beriladi. 10. Nominatsiyalar boʻyicha gʻoliblar Tanlov komissiyasi tomonidan aniqlanadi. 11. Vazirliklar va idoralar, ishlab chiqarish korxonalari, jamoat birlashmalari, standartlashtirish ishlari ishtirokchilari, ilmiy, taʼlim va ekspert tashkilotlari tanlovga nomzodlar koʻrsatish huquqiga ega. 12. Talabgor har yili 5-sentabrga qadar Agentlik va Oʻzbekiston standartlar institutining rasmiy veb-saytlarida eʼlon qilingan taqdim etilishi lozim boʻlgan hujjatlar toʻplamini ushbu Nizomga 1-ilovada keltirilgan “Yil standartchisi” mukofoti uchun tanlovda ishtirok etish boʻyicha ariza bilan birga Tanlov komissiyasi kotibiga taqdim etadi. 13. Tanlov ushbu Nizomga 2-ilovaga muvofiq “Yil standartchisi” mukofoti bilan taqdirlash sxemasi asosida oʻtkaziladi. Hujjatlarni qabul qilish muddati yakunlangandan soʻng masʼul kotib har yili 20-sentabrga qadar barcha talabgorlarning nominatsiyalar boʻyicha roʻyxatini shakllantiradi hamda ularning hujjatlar toʻplamini Tanlov komissiyasiga taqdim etadi. 14. Tanlov komissiyasi har yili 1-oktabrga qadar talabgorlar uchun arizalar va ularga ilova qilingan hujjatlar toʻplamini mezonlar asosida koʻrib chiqadi. Koʻrib chiqish natijalari boʻyicha Tanlov komissiyasi tomonidan 5-oktabrga qadar qaror qabul qilinadi. 15. Tanlov komissiyasi tomonidan arizalarni koʻrib chiqishda ochiqlik va oshkoralik prinsiplariga amal qilinadi. 16. Tanlov gʻolibi ochiq ovoz berish orqali koʻpchilikning ovozi bilan aniqlanadi. Ovoz berish, agar unda aʼzolarning kamida uchdan ikki qismi ishtirok etgan taqdirda, haqiqiy hisoblanadi. 17. Talabgorlarning umumiy natijalari teng boʻlib qolgan taqdirda Tanlov komissiyasi raisi hal qiluvchi ovozga ega boʻladi. 18. Hujjatlarni koʻrib chiqishda manfaatlar toʻqnashuviga yoʻl qoʻyilmaydi. 19. Mukofotga munosib deb topilgan talabgorlar mukofotni tantanali topshirish marosimiga qadar jamoatchilikka eʼlon qilinmaydi. 20. Tanlov gʻoliblari har yili 14-oktabr arafasida Agentlik direktori (yoki uning topshirigʻiga binoan boshqa masʼul shaxslar) tomonidan tantanali tarzda mukofotlanadi va ular toʻgʻrisidagi maʼlumotlar Agentlikning rasmiy veb-saytidagi mukofotlanganlar reyestriga kiritiladi. Tanlov komissiyasi bilan kelishilgan holda, manfaatdor tashkilotlar taqdirlash marosimi davomida tanlov gʻoliblari va mukofotga talabgorlarga qoʻshimcha mukofotlarni (diplomlar, sertifikatlar, koʻkrak nishonlari, esdalik sovgʻalari, grantlar va boshqalar) topshirishlariga ruxsat beriladi. 21. Saralash tadbirlarining adolatli, ochiq va oshkora oʻtkazilishi uchun Agentlik masʼul hisoblanadi. 22. Ushbu Nizom talablari buzilishi boʻyicha kelib chiqadigan nizolar qonunchilik hujjatlarida belgilangan tartibda hal etiladi. 23. Talabgorlar Tanlov komissiyasining mukofotni berish toʻgʻrisidagi qaroridan norozi boʻlgan hollarda qonunchilik hujjatlarida belgilangan tartibda shikoyat qilishi mumkin. 1. Ushbu Nizom respublikada mahsulotlar (ishlar, xizmatlar) sifati va raqobatbardoshligini oshirish, standart talablariga rioya etgan holda eksportbop hamda import oʻrnini bosuvchi mahsulotlar (ishlar, xizmatlar) ishlab chiqarayotgan tadbirkorlik subyektlarini ragʻbatlantirish maqsadida “Sifat sohasidagi yutuqlari uchun” mukofoti (keyingi oʻrinlarda — mukofot) bilan taqdirlash tartibini belgilaydi. 2. Mukofot tanlovda ishtirok etadigan quyidagi toifadagilarga beriladi: a) kichik tadbirkorlik subyektlari: yakka tartibdagi tadbirkorlar; mikrofirmalar; kichik korxonalar; b) oʻrta tadbirkorlik subyektlari; v) boshqa tashkilotlar. 3. Mukofot gʻoliblari maxsus mukofot nishoni va diplom bilan taqdirlanadi. Mukofot nishoni yuqori badiiy va kolleksion qiymatga ega, ogʻirligi 1 kg dan kam boʻlmagan, nikel qoplamali, tilla rangdan foydalangan holda tayyorlangan bezakli shakl (dekorativ figura) boʻlib, unda tanlov yili va “Sifat sohasidagi yutuqlar uchun” soʻzlari koʻrsatilgan boʻladi. Mukofot nishonining oʻlchamlari va shakli Vazirlar Mahkamasining qarori bilan tashkil etilgan Mahsulot sifatini oshirishga munosib hissa qoʻshgan mutaxassislar va korxonalarni mukofotlash boʻyicha tanlov komissiyasi (keyingi oʻrinlarda — Tanlov komissiyasi) qarori bilan belgilanadi. 4. Tanlovni oʻtkazish bilan bogʻliq xarajatlar Vazirlar Mahkamasi huzuridagi Oʻzbekiston texnik jihatdan tartibga solish agentligining (keyingi oʻrinlarda — Agentlik) budjetdan tashqari mablagʻlari hisobidan amalga oshiriladi. 5. Mukofot nominatsiyalari va tanlov boʻyicha maʼlumotlar har yili 15-sentabrga qadar Agentlik tomonidan ommaviy axborot vositalari va ijtimoiy tarmoqlarda eʼlon qilinadi. 6. Mukofot uchun nomzod tashkilotlarni tanlab olish quyidagi nominatsiyalar asosida tashkil etiladi: respublikada sifatli mahsulot ishlab chiqarib, milliy brendni yaratgan tashkilot; sifatli mahsulot ishlab chiqarish jarayonlarida eng yuqori natijalarga erishgan tashkilot. 7. Mukofot bilan taqdirlash uchun tavsiya etilayotgan nomzod tashkilotlar quyidagi mezonlar asosida tanlab olinadi: eksport salohiyati; mahalliylashtirish koʻrsatkichi; menejment tizimlarining joriy etilgani; milliy brendining isteʼmolchilar orasidagi nufuzi; tashkilotda sifatni nazorat qilish boʻlinmasining mavjudligi; mahsulot ishlab chiqarishda xalqaro standartlardan foydalanilishi; ishlab chiqarishda metrologik taʼminot holati. 8. Tanlov gʻoliblari Tanlov komissiyasi tomonidan aniqlanadi. 9. Nomzod tashkilotlar har yili 25-sentabrga qadar ushbu Nizomga 1-ilovada keltirilgan “Sifat sohasidagi yutuqlari uchun” mukofoti tanlovida ishtirok etish boʻyicha ariza shakliga muvofiq Tanlov komissiyasi kotibiga arizani taqdim etadi. Belgilangan muddatdan kech taqdim etilgan hujjatlar koʻrib chiqilmaydi. 10. Tanlov ushbu Nizomga 2-ilovaga muvofiq “Sifat sohasidagi yutuqlari uchun” mukofoti bilan taqdirlash sxemasi asosida oʻtkaziladi. Tanlov komissiyasi kotibi har yili 10-oktabrga qadar barcha nomzod tashkilotlarning nominatsiyalar boʻyicha roʻyxatini shakllantiradi hamda ularning hujjatlar toʻplamini Tanlov komissiyasiga taqdim etadi. 11. Tanlov komissiyasi har yili 20-oktabrga qadar nomzod tashkilotlarning arizalari va ularga ilova qilingan hujjatlar toʻplamini mezonlar asosida koʻrib chiqadi. Koʻrib chiqish natijalari boʻyicha Tanlov komissiyasi tomonidan 5-noyabrga qadar qaror qabul qilinadi. 12. Tanlov komissiyasi tomonidan arizalarni koʻrib chiqishda ochiqlik va oshkoralik prinsiplariga amal qilinadi. 13. Tanlov gʻolibi ochiq ovoz berish orqali koʻpchilikning ovozi bilan aniqlanadi. Ovoz berish, agar unda aʼzolarning kamida uchdan ikki qismi ishtirok etgan taqdirda, haqiqiy hisoblanadi. 14. Nomzod tashkilotning umumiy natijalari teng boʻlib qolgan taqdirda Tanlov komissiyasi raisi hal qiluvchi ovozga ega boʻladi. 15. Hujjatlarni koʻrib chiqishda manfaatlar toʻqnashuviga yoʻl qoʻyilmaydi. 16. Mukofotga munosib deb topilgan tashkilotlar mukofotni tantanali topshirish marosimiga qadar jamoatchilikka eʼlon qilinmaydi. 17. Mukofot gʻoliblari har yili noyabr oyining ikkinchi payshanbasi arafasida Agentlik direktori (yoki uning topshirigʻiga binoan boshqa masʼul shaxslar) tomonidan tantanali tarzda taqdirlanadi va ularning roʻyxati ommaviy axborot vositalarida eʼlon qilinadi. 18. Saralash tadbirlarining adolatli, ochiq va oshkora oʻtkazilishi uchun Agentlik masʼul hisoblanadi. 19. Ushbu Nizom talablari buzilishi boʻyicha kelib chiqadigan nizolar qonunchilik hujjatlarida belgilangan tartibda hal etiladi. 20. Nomzod tashkilotlar Tanlov komissiyasining mukofotni berish toʻgʻrisidagi qaroridan norozi boʻlgan hollarda qonunchilik hujjatlarida belgilangan tartibda shikoyat qilishi mumkin.